b"\n_START_ARTICLE_\nDistricte de Belgaum\n_START_SECTION_\nGeografia\n_START_PARAGRAPH_\nEl territori \xc3\xa9s pla i no t\xc3\xa9 pr\xc3\xa0cticament muntanyes. Els rius principals s\xc3\xb3n el Kistna (Krishna), el Ghatprabha i el Malprabha (al nord, centre i sud respectivament) que v\xc3\xa9nen de les muntanes Sahyadri i van a desaiguar al Golf de Bengala.\n_START_SECTION_\nHist\xc3\xb2ria\n_START_PARAGRAPH_\nS'esmenta al segle VI i fins al VIII sota els chalukyes (Chalukyes 440-610, Chalukyes Occidentals 610-760) als que van succeir els rashtrakutes, continuada amb la dinastia Ratta (els mahamandaleshwars de Saundarti del 875-1210 i Mahamandaleshwars de Venugrama, la moderna Belgaum, del 1210 al 1250). Els Ratta van lluitar contra el rei hoysala Vishnuvardhana o Bitti Deva (1104-1141) que van conquerir en la lluita la part del districte coneguda com a Halsi o Dotze Mil (mentre els Ratta conservaven la resta); al final del segle XII els Kadamba de Goa dominaven aquesta part del districte per\xc3\xb2 el 1208 foren derrotats pels Ratta; per\xc3\xb2 el darrer rei d'aquestos, Lakshmideo II, fou enderrocat el 1250, per Vichana, el ministre i general del rei yadava Singhana II de Devagiri._NEWLINE_Els yadaves van conservar la zona fins que foren eliminats pel sultanat de Delhi el 1320 i Belgaum va passar al sultanat i fou administrada per dos nobles musulmans amb seus a Hukeri i a Raybag, per\xc3\xb2 uns anys despr\xc3\xa9s la part sud del districte (al sud del riu Ghatprabha) va passar a Vijayanagar (vers 1336) i la part nord va passar de Delhi al sultanat bahm\xc3\xa0nida el 1347; els bahm\xc3\xa0nides el 1473 van conquerir Belgaum i la part sud del districte als rages de Vijayanagar. Aquest regne va intentar recuperar la zona i a vegades va tenir suport portugu\xc3\xa8s, per\xc3\xb2 no ho van aconseguir i el 1565 els rages foren derrotats decisivament a la batalla de Talikota. Durant molts anys el territori fou possessi\xc3\xb3 del sultanat de Bijapur, successor del sultanat bahm\xc3\xa0nida quan es va dividir en cinc sultanats el 1518. _NEWLINE_Quan Aurangzeb va enderrocar al sultanat de Bijapur (1686) Belgaum va passar a l'Imperi Mogol i fou concedit en jagir al nawab de Savanur que vers 1724 va haver de cedir una part al nizam d'Hyderabad; el 1754 els marathes es van apoderar de Balgum. El 1776 el territori maratha fou saquejat per Haidar Ali de Mysore per\xc3\xb2 despr\xc3\xa9s reocupat pel peshwa maratha amb ajut brit\xc3\xa0nic. Als primera anys del segle XIX va estar en mans de Sindhia, Kolhapur, Nipani, i altres caps. El 1818 fou cedida pel peshwa a la Companyia Brit\xc3\xa0nica de les \xc3\x8dndies Orientals i va formar el districte de Dharwar, fins al 1836 quan es va dividir i el nord va formar el districte de Belgaum i el sud va restar el de Dharwar.\n_START_SECTION_\nGeografia\n_START_PARAGRAPH_\nLa poblaci\xc3\xb3 era: 946.702 (1872), 865.922 descens a causa d'una fam el 1876 (1881), 1.013.261  (1891), 993.976 (1901) \xe2\x80\x94per les fams de 1892, 1896, 1899 i 1900. La superf\xc3\xadcie era de 12.040\xc2\xa0km\xc2\xb2. estava dividit en set talukes: Athni, Chikodi, Gokak, Belgaum, Sampgaon, Parasgad i Khanapur. La taluka de Belgaum tenia 1668\xc2\xa0km\xc2\xb2 i 201 pobles (m\xc3\xa9s Belgaum) amb una poblaci\xc3\xb3 (1901) de 137.562 habitants (1881: 128.477). Hi havia sis municipalitats al districte: Belgaum, Nipani, Athni, Gokak, Saundatti i Yamkanmardi."